ঘর দেওয়ার নামে টাকা হাতানোর অভিযোগ! চাঞ্চল্য মুর্শিদাবাদে

ওয়েব ডেস্ক : ঘর (House) দেওয়ার নাম করে হাজার হাজার টাকা তোলার অভিযোগ! এমনই অভিযোগ উঠেছে পঞ্চায়েত সদস্যের বিরুদ্ধে। ঘটনাটি ঘটেছে মুর্শিদাবাদের (Murshidabad) ডোমকলের ১ নম্বর ধুলাউড়ি অঞ্চলের। এই ঘটনা সামনে আসতেই চাঞ্চল্য ছড়িয়েছে সেখানে।

অভিযোগ, জগেশ মন্ডল নামে এক প্রাক্তন গ্রাম পঞ্চায়েত এবং পঞ্চায়েত সমিতির সদস্য এলাকার মৎস্যজীবীদের কাছে গিয়ে জানান, স্পেশাল কোটা এবং সরকারিভাবে ঘর এসেছে, কিন্তু সেই ঘর পেতে হলে লাগবে টাকা। তার পরেই কারোর কারোর কাছ থেকে অনেক টাকা তোলা হয় বলে অভিযোগ।

আরও খবর : হাতে চ্যানেল, বের হচ্ছিল রক্ত! মহিলা চিকিৎসকের রহস্যমৃত্যু

অভিযোগ, এই ভাবে পঞ্চায়েত সমিতির ওই সদস্য কারোর কাছ থেকে ১০ হাজার, কারোর কাছ থেকে ২০ এবং ৩০ হাজার টাকা পর্যন্ত তুলেছে বলে দাবি স্থানীয়দের। গত কয়েক মাসে প্রায় লক্ষাধিক টাকা আত্মসাৎ করা হয়েছে বলে অভিযোগ। স্থানীয়দের দাবি, টাকা ফেরত চাইতে গেলে ওই পঞ্চায়েত সমিতি সদস্য উল্টে গালমন্দ এবং হুমকি দিচ্ছেন বলেও অভিযোগ উঠেছে।

এই ঘটনা নিয়ে অভিযুক্ত জগেশ মন্ডল দাবি করেন, ‘অল্প কিছু টাকা নেওয়া হয়েছিল। একজন ১০ হাজার ও অন্যজন ১৫ হাজার টাকা দিয়েছে।’ সেগুলিকে ফিরিয়ে দেওয়া হবে বলে জানিয়েছেন তিনি। ঘর-বাড়ি দেওয়ার নাম করে হাজার হাজার টাকা আত্মসাৎ-এর ঘটনায় রীতিমতো চাঞ্চল্য ছড়িয়েছে ডোমকলের ধুলাউড়ি এলাকায়।