SIR-এর আতঙ্ক! ৩৫ বছর পর বাড়ি ফিরলেন নিখোঁজ ব্যক্তি

ওয়েব ডেস্ক : রাজ্য জুড়ে এসআইআর (SIR) শুরুর ঘোষণার আতঙ্কেই কি ঘরে ফেরা? দীর্ঘ ৩৫ বছর পর নিজের বাড়িতে ফিরে আসলেন এক ব্যক্তি। এই ঘটনায় ব্যাপক চাঞ্চল্য ছড়িয়েছে মুর্শিদাবাদের (Murshidabad) ভগবানগোলা থানার হাবাসপুর খাস মহল এলাকায়। জানা গিয়েছে, ওই ওই ব্যক্তির নাম করিম শেখ।

পরিবার সূত্রে খবর, প্রায় ৩৫ বছর আগে সাংসারিক অশান্তির কারণে বাড়ি ছেড়ে বেড়িয়ে যান করিম শেখ। এরপর পরিবারের লোকজন বহু খোঁজাখুঁজি করেও তাঁর কোনও সন্ধান পাননি। সময় এগোতে থাকে। এদিকে, বছর তিনেক আগে করিম শেখের স্ত্রী তাঁর নামে একটি ‘মৃত্যু সার্টিফিকেট’ সংগ্রহ করেন। অভিযোগ, সেই সার্টিফিকেট দেখিয়ে তিনি সমস্ত জমিজায়গা নিজের নামে করে নেন এবং পরে তা বিক্রি করে অন্য জায়গায় চলে যান।

আরও খবর : “যদি নাম বাদ যায়…,” BLO-দের চরম হুমকি এই তৃণমূল নেতার

তবে জানা যাচ্ছে, সম্প্রতি রাজ্য জুড়ে এসআইআর (SIR) সংক্রান্ত ঘোষণার পরই পরিস্থিতি বদলে যায়। পরিবারের দাবি, নিজের জরুরি কাগজপত্রের খোঁজেই সম্ভবত ৩৫ বছর পর নিজের বাড়িতে ফিরে আসেন করিম শেখ।

দীর্ঘদিন পর নিখোঁজ করিম শেখকে ফিরে পেয়ে খুশি পরিবারের বাকি সদস্যরা। অন্যদিকে, যাকে সকলে ‘মৃত’ বলে ধরে নিয়েছিলেন, তাঁর আকস্মিক প্রত্যাবর্তনে হতবাক পাড়া-প্রতিবেশীরা। করিম শেখকে এক ঝলক দেখার জন্য রীতিমতো তাঁর বাড়িতে ভিড় জমাচ্ছেন উৎসুক জনতা। গোটা ঘটনায় এলাকায় চাঞ্চল্যের সৃষ্টি হয়েছে।