মুর্শিদাবাদে বড় অভিযান পুলিশের! মাদক সহ গ্রেফতার এক

ওয়েব ডেস্ক : মুর্শিদাবাদে (Murshidabad) বড়সড় অভিযান পুলিশের (Police)। মাদক বিরোধী অভিযান চালালেন তদন্তকারীরা। এই অভিযানে ভগবানগোলায় ৬০ লক্ষ টাকার হেরোইন-সহ হাতেনাতে ১ পাচারকারীকে গ্রেফতার করল পুলিশ।

জানা গিয়েছে, গোপন সূত্রে খবরের ভিত্তিতে জিয়াগঞ্জ-লালগোলা রাজ্য সড়কে নাকা তল্লাশি চালিয়ে ওই যুবককে গ্রেফতার (Arrest) করা হয়েছে। পুলিশ সূত্রে খবর, ধৃত যুবকের নাম বেলাল শেখ। সে লালগোলা থানার কালমেঘা এলাকার বাসিন্দা। তার কাছ থেকে মোট ৫৯০ গ্রাম হেরোইন উদ্ধার করা হয়েছে।

আরও খবর : প্রাথমিকে ব্যাপক বদলির নির্দেশ, নেপথ্যে কী কারণ? জানাল স্কুল শিক্ষা দফতর

ভগবানগোলার মহকুমা পুলিশ আধিকারিক (SDPO) বিমান হালদার জানিয়েছেন, “উদ্ধার হওয়া হেরোইনের আনুমানিক বাজারমূল্য প্রায় ৬০ লক্ষ টাকা।”

পুলিশের দাবি, ধৃত বেলাল শেখ ওই বিপুল পরিমাণ মাদক জিয়াগঞ্জের দিকে পাচারের উদ্দেশ্যে নিয়ে যাচ্ছিল। গোপন খবরের ভিত্তিতে পুলিশ আগে থেকেই দিঘা এলাকায় অপেক্ষা করছিল। ওই যুবককে আটক করে তল্লাশি চালাতেই এই মাদক উদ্ধার হয়। এই পাচার চক্রের পিছনে আর কারা জড়িত আছে, তা খতিয়ে দেখতে তদন্ত শুরু করেছে ভগবানগোলা থানার পুলিশ।